## Pravilnik o organiziranju i provođenju vozačkih ispita

### NN 40/1995 (14.6.1995.), Pravilnik o organiziranju i provođenju vozačkih ispita

# HRVATSKI AUTOKLUB

Na temelju članka 205. stavka 3. Zakona o sigurnosti prometa na cestama
("Narodne novine", broj 84/92, 5/93 i 26/93) i članka 4. Pravilnika
o povjeravanju Hrvatskom autoklubu poslova jedinstvenog procesa osposobljavanja
kandidata za vozače, organiziranju i provođenju vozačkih ispita i drugih
poslova javnih ovlasti ("Narodne novine", broj 24/95), Upravni
odbor Hrvatskog autokluba na sjednici od 9. svibnja 1995. godine, uz suglasnost
ministra prosvjete i športa donio je

## PRAVILNIK

### O ORGANIZIRANJU I PROVOĐENJU VOZAČKIH ISPITA

Članak 1.

Poslove organiziranja i jedinstvenog provođenja vozačkih ispita kao
javne ovlasti na teritoriju Republike Hrvatske, obavlja Hrvatski autoklub
preko svojih vozačkih ispitnih centara u skladu sa zakonom, propisima donešenim
na temelju zakona i odredbama ovoga pravilnika.

Članak 2.

Ispit iz nastavnog predmeta Prometna i sigurnosna pravila provodi se
pod uvjetima propisanim člankom 8. Pravilnika o osposobljavanju kandidata
za vozače vozila na motorni pogon.

Ispit iz nastavnog predmeta Pružanje prve pomoći osobama ozlijeđenih
u prometnoj nezgodi može se provoditi pod uvjetima propisanim člankom 8.
i 11. Pravilnika o osposobljavanju kandidata za vozače vozila na motorni
pogon.

Ispit iz nastavnog predmeta Upravljanje vozilom na motorni pogon može
se provoditi u mjestu koje u pogledu minimuma prometno-tehničkih elemenata
ispunjava uvjete utvrđene člankom 19. Pravilnika o uvjetima i načinu polaganja
vozačkog ispita, te odgovarajuće uvjete u pogledu gustoće i intenziteta
prometa, te razvijenosti gradske mreže prometnica.

Članak 3.

Mrežu mjesta neposredne provedbe vozačkih ispita na teritoriju Republike
Hrvatske utvrđuje Upravni odbor Hrvatskog autokluba u skladu s člankom
2. ovoga pravilnika.

Hrvatski autoklub mora u mjestu neposredne provedbe vozačkog ispita
iz pojedinog nastavnog predmeta osigurati prostorne i materijalno-tehničke
uvjete za rad komisija koje provode vozačke ispite.

Članak 4.

Broj komisija koje provode vozački ispit određuje voditelj pojedinog
vozačkog ispitnog centra iz članka 1. ovoga pravilnika, na temelju broja
prijavljenih kandidata, dnevnim i tjednim rasporedom rada ovlaštenih ispitivača
i njihovom dnevnom i tjednom radnom normom.

Članove komisija iz stavka 1. ovoga članka (u daljnjem tekstu: ovlašteni
ispitivači) imenuje Hrvatski autoklub rješenjem.

Članak 5.

Mjesto, datum i vrijeme polaganja vozačkog ispita određuje voditelj
vozačkog ispitnog centra i o tome obavještava autoškolu ili organizaciju
koja je osposobljavala kandidata za vozača.

Od prijave do trenutka polaganja ispita iz pojedinog nastavnog predmeta
ne smije proteći duže od 21 dana.

Članak 6.

Ovlašteni ispitivač dužan je započeti s provedbom ispita u utvrđeno
vrijeme.

Ovlašteni ispitivač dužan je na početku provedbe bilo kojeg dijela vozačkog
ispita predstaviti se kandidatima usmeno i jasno istaknutim dopuštenjem
(licencom).

Za vrijeme provedbe vozačkog ispita ovlašteni ispitivač mora biti odjeven
u službeno odijelo.

Ovlašteni ispitivač obvezan je za vrijeme provedbe ispita odnositi se
prema kandidatima i djelatnicima autoškola uljudno i u skladu s etičkim
i pedagoškim normama.

Članak 7.

Prije početka provedbe ispita iz pojedinog nastavnog predmeta ovlašteni
ispitivač dužan je utvrditi identitet kandidata temeljem važeće osobne
isprave, te uvidom u ispitnu dokumentaciju utvrditi da li kandidat ispunjava
druge uvjete za pristupanje ispitu.

Ovlašteni ispitivač neće dopustiti polaganje ispita:

1. kandidatu koji zbog bolesti ili psihofizičkog stanja u kojem se nalazi,
nije sposoban polagati ispit,

2. kandidatu koji je zloupotrijebio osobnu ispravu,

3. kandidatu koji ometa normalnu provedbu ispita ili se na ispitu koristi
nedopuštenim sredstvima.

Kandidatu iz stavka 2. ovoga članka omogućit će se polaganje ispita
uz ponovnu uplatu naknade, u roku kojega odredi voditelj vozačkog ispitnog
centra.

Članak 8.

Ovlašteni ispitivač nije dužan započeti provođenje ispita, ako iz ispitne
dokumentacije utvrdi:

- da ispitna dokumentacija nije uredno i ispravno popunjena odnosno
da je ispravljana u svrhu zloupotrebe,

- da kandidat nije prethodno osposobljen u skladu s odredbama Pravilnika
o osposobljavanju kandidata za vozače vozila na motorni pogon.

Provođenje ispita iz stavka 1. ovoga članka započet će tek kad se utvrđeni
nedostaci otklone u skladu s odredbama ovoga pravilnika.

#### PROVEDBA ISPITA IZ NASTAVNOG PREDMETA PROMETNA I SIGURNOSNA PRAVILA

Članak 9.

Prije početka provedbe ispita (testiranja) iz nastavnog predmeta Prometna
i sigurnosna pravila ovlašteni ispitivač će:

1. razmjestiti kandidate za nesmetano i samostalno rješavanje ispitnog
testa, prema broju raspoloživih mjesta u učionici,

2. dati naputak o načinu rješavanja testa i kriterijima ocjenjivanja,

3. priopćiti vrijeme predviđeno za rješavanje testa,

4. u trenutku početka provedbe ispita udaljiti iz učionice sve osobe
koje ne polažu ispit.

Članak 10.

Za vrijeme ispita ovlašteni ispitivač dužan je pažljivo nadzirati rad
kandidata.

Ovlašteni ispitivač udaljit će s ispita kandidata koji za vrijeme ispita:

1. ometa rad ovlaštenog ispitivača,

2. oštećuje ili uništava imovinu ili materijalna dobra,

3. koristi nedopuštena sredstva za rješavanje testa,

4. na drugi način ometa nesmetan tok ispita.

Kandidat koji je udaljen s ispita ima pravo ponovno polagati ispit prema
članku 7. stavku 2. ovoga pravilnika.

Članak 11.

Uspjeh kandidata na ispitu utvrđuje se prema članku 14-16. Pravilnika
o uvjetima i načinu polaganja vozačkog ispita.

Članak 12.

Nakon utvrđivanja uspjeha ovlašteni ispitivač mora kandidatima priopćiti
uspjeh, a kandidatima koji na

ispitu nisu zadovoljili dati test na uvid i obrazložiti ocjenu.

Članak 13.

Ovlašteni ispitivač dužan je nakon provedenog ispita točno, potpuno
i uredno ispuniti ispitnu dokumentaciju prema propisanim obrascima i odredbi
članka 16. Pravilnika o uvjetima i načinu polaganja vozačkog ispita, te
je u najkraćem roku dostaviti vozačkom ispitnom centru.

#### PROVEDBA ISPITA IZ NASTAVNOG PREDMETA UPRAVLJANJE VOZILOM NA MOTORNI POGON

Članak 14.

Ovlašteni ispitivač može provesti ispit iz nastavnog predmeta Upravljanje
vozilom na motorni pogon samo za onu kategoriju ili vrstu vozila za koju
posjeduje valjanu vozačku dozvolu.

Za vrijeme provođenja ispita vozačku dozvolu iz stavka 1. ovoga članka
ovlašteni ispitivač mora imati uz sebe.

Članak 15.

Ovlašteni ispitivač će prije početka ispita iz nastavnog predmeta Upravljanje
vozilom na motorni pogon:

1. vizualnom kontrolom utvrditi da li vozilo za provedbu vozačkog ispita
odgovara odredbama članka 22, stavak 2. Pravilnika o uvjetima i načinu
polaganja vozačkog ispita,

2. iz vozila udaljiti sve osobe osim kandidata koji polažu ispit i instruktora
vožnje,

3. dati jasne upute o načinu provođenja ispita.

U trenutku polaganja ispita iz nastavnog predmeta Upravljanje vozilom
na motorni pogon kandidat je dužan imati važeće liječničko uvjerenje, i
za vrijeme provedbe ispita koristiti pomagala propisana liječničkim uvjerenjem.
·

Članak 16.

Ovlašteni ispitivač prekinut će ispit u slučajevima predviđenim člankom
26. Pravilnika o uvjetima i načinu polaganja vozačkog ispita, a osobito
kada instruktor vožnje:

1. pomaže kandidatu govorom, znakovima ili upotrebom komandi vozila,

2. ometa rad ispitivača.

Ako u slučaju iz stavka 1. ovoga članka postoje elementi za ocjenu kandidata,
ovlašteni ispitivač će ocijeniti kandidata, a o prekidu ispita napraviti
zabilješku.

Članak 17.

Ovlašteni ispitivač provodi ispit iz nastavnog predmeta Upravljanje
vozilom na motorni pogon prema sadržaju koji je sastavni dio ovoga pravilnika.

Članak 18.

Prilikom utvrđivanja uspjeha kandidata na ispitu ovlašteni ispitivač
primjenjuje kriterije o ocjenjivanju kandidata na ispitu iz Upravljanja
vozilom na motorni pogon.

Kriteriji za ocjenjivanje kandidata utvrđeni su u ispitnom listu i sastavni
su dio ovoga pravilnika.

Članak 19.

Kandidatu koji nije položio ispit ovlašteni ispitivač mora priopćiti
greške učinjene tijekom vožnje, koje za vrijeme provedbe ispita uoči i
unese u ispitni list, te usmeno obrazložiti rezultat ispita.

Temeljem uspjeha utvrđenog na ispitu, ovlašteni ispitivač može predložiti
kandidatu iz stavka 1. ovoga članka dopunski program osposobljavanja u
trajanju od tri do pet sati.

Predloženi broj sati dopunskog programa unosi se u izvješće o provođenju
ispita.

Članak 20.

Ovlašteni ispitivač dužan je nakon provedenog ispita točno, potpuno
i uredno ispuniti ispitnu dokumentaciju prema propisanim obrascima, te
je pravodobno dostaviti vozačkom ispitnom centru.

Članak 21.

Ovlašteni ispitivač nakon proveđenog ispita, kandidatu koji je zadovoljio
na ispitu, izdaje uvjerenje o položenom vozačkom ispitu.

Članak 22.

Vozački ispitni centar će izdati duplikat uvjerenja, na pismeni zahtjev
kandidata.

Članak 23.

Vozački ispitni centar vodi knjigu evidencije izdanih uvjerenja i duplikata
uvjerenja o položenom vozačkom ispitu.

#### PRIGOVORI I ŽALBE

Članak 24.

Kandidat ima pravo prigovora:

- na ocjenu ovlaštenog ispitivača prema članku 27. Pravilnika o uvjetima
i načinu polaganja vozačkog ispita,

- na odluku ovlaštenog ispitivača prema članku 7. stavku 2. i članku
10. stavku 2. ovoga pravilnika.

Članak 25.

Ovlaštena osoba autoškole odnosno instruktor vožnje ima pravo prigovora
na odluku ovlaštenog ispitivača prema članku B. stavak 1. i članku 16.
ovoga pravilnika.

Članak 26.

Prigovor iz članka 24. i 25. ovoga pravilnika podnosi se ovlaštenom
ispitivaču u pismenom obliku. Prigovor se mora najaviti odmah nakon završetka
ispita, a podnosi se najkasnije u roku sat vremena od završetka ispita.

Ovlašteni ispitivač donosi pismenu odluku o prigovoru u roku sat vremena
od podnošenja prigovora.

Ovlašteni ispitivač dužan je napisati službenu zabilješku o prigovoru.

Članak 27.

Kandidat odnosno osoba iz članka 25. ovoga pravilnika ima pravo žalbe
na odluku ovlaštenog ispitivača o prigovoru.

Žalba na odluku ovlaštenog ispitivača o prigovoru podnosi se pismeno
neposredno Hrvatskom autoklubu, Komisiji za žalbe, u roku 8 dana od donošenja
odluke o prigovoru.

Rješenje o žalbi Hrvatski autoklub mora donijeti i dostaviti stranci
bez odgode a najkasnije 15 dana od dana primitka žalbe.

Rješenje Hrvatskog autokluba o žalbi je konačno.

Članak 28.

Komisiju iz članka 27. stavka 1. ovoga pravilnika čine tri člana.

Predsjednik komisije je rukovoditelj poslova organiziranja i provođenja
vozačkog ispita Hrvatskog autokluba, a jedan član osoba koja obavlja poslove
stručnog nadzora.

Članak 29.

Sastav Komisije za žalbe utvrđuje rješenjem glavni tajnik Hrvatskog
autokluba ili osoba koju on ovlasti.

Članak 30.

Ovaj pravilnik stupa na snagu osmog dana od dana objave u " Narodnim
novinama".

Broj:1195/ 1-95

Zagreb, 9. svibnja 1995.

Predsjednik Upravnog odbora

**Slavko Degoricija, prof.**, v. r.

Pravilnik, NN 40/1995-806
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)